મને બરાબર યાદ છે બાળપણના મારા એ દિવસો… આપણી વૈદિક સંસ્કૃતિ, પ્રાચીન ભારત, આઝાદીની ચળવળ, લોકશાહી, ધર્મ, મૂલ્યનિષ્ઠ જાહેરજીવન, નૈતિકતા, આદર્શો, સિદ્ધાંતો જેવા વિષયો અને વિવેકાનંદ, મહાત્મા ગાંધી જેવી વિભૂતિઓના જીવન વિષેની વાતો અમારા પરિવારમાં અનેકવાર સાંભળવા મળતી. મારા માતા-પિતા દ્વારા સંસ્કાર-સિંચન, મોહન બાપુજીની શિખામણો, શામજી બાપુજીનું ધ્યાન-વાંચન, બંને અજવાળી માની વાતો, બ્રાહ્મણ હોવાના કારણે ઘરમાં સવાર-સાંજ સંધ્યા, આરતી, સ્તુતિનો નિત્યક્રમ, ગીતાપાઠ, કિશોરવયે પાઠાશાળામાં રુદ્રી, મંત્રોચ્ચાર માટેનું રાંધેજાનાં ‘શાસ્ત્રીસાહેબ’ દ્વારા શિક્ષણ, જૈવી સદ્પ્રવૃત્તિઓનું સ્મરણ આજે પણ એટલું જ તાજું છે. બાળપણથી જ મનમાં દ્દઢ થયેલા કેટલાંક વિચારો પાછળ ઘરનું આવું સાત્વિક વાતાવરણ જ કારણરૂપ હોવાનું મને જેમજેમ સમય વીતતો ગયો તેમ તેમ વધુ સારી રીતે સમજી શકાયું છે.